
Demand Lalit fas a lisansiman dan ZF ek lamonte somaz
Fas lisansiman masif dan Zonn Frans ek lamonte somaz, Lalit reklam:


· Introdiksyon enn alokasyon lisansiman dirzans pu tu travayer Summit Textiles ek Leisure Garments ki pe aret travay le 31 Ut ek tu fitir lisansye Zonn Frans. Lalit reklam enn alokasyon lisansiman de Rs 2,000 pu enn peryod de 2-an, ziska ki travayer gayn enn lot travay. 

· Introdiksyon enn vre sistem Alokasyon Somaz dan kad Bidze ki pe prezante Lindi prosen. 

· Ki guvernman pran responsabilite pu kreasyon danplwa e non pa les sa fonksyon-la inikman dan lame sekter prive. Laverite seki sekter prive, olye kre,  pe detrir lanplwa. 

· Ki guvernman ansam avek bann pei Lafrik rezet lide enn “New Round” negosyasyon dan WTO dan kad Konferans Ministeryel WTO (ki pu fer dan Mexico) ek dimann sispansyon bann Agreement WTO ziska  fer enn “lodit sosyal mondyal” (Worldwide Social Audit) ki analiz inplikasyon bann Lakor WTO lor lavi dimunn dan Lafrik ek lezot rezyon lemond. 

Sa vag lisansiman ki pe derule dan Zonn Frans li pa enn enn lisansiman konzonktirel. Li, enn kote, konsekans bann sanzman striktirel dan lekonomi kapitalist mondyal ek lot kote li rezilta fayit stratezi devlopman ki klas kapitalist ek bann parti politik tradisyonel kuma MSM/MMM/PT/PMXD finn prone dan dernye 15-an. Bann agreement World Trade Organisation (WTO), ki prevwar demantelman Multi-Fiber Agreement an Zanvye 2005, ansam avek bann kondisyonalite ki kontenir dan AGOA,  pe remet an kestyon lekzistans mem lindistri Zonn Frans dan Moris.

Klas kapitalist lokal ek bann parti politik ki finn o-puvwar dan dernye 10-15 an finn prefer adopte enn stratezi devlopman ki repoz lor bann sekter frazil kuma Zonn Frans ek satisfer zot avek profi a-kur term ki proteksyonism ti pe garanti. Kan ti institye WTO an 1994-95, san okenn vizyon ek san mem konpran, zot finn avegleman al siyn ek mem ankuraz lezot pei al siyn Lakor Marrakesh. Mem Paul Berenger ki ti dan Lopozisyon a-lepok ti anfaver nuvo WTO ki ti pe met anplas ek ti dir ki sa pu enn gran progre. Kan bann muvman anti-mondyalizasyon, dan lekel Lalit form parti, proteste, bann-la dekrir sa protestasyon-la kuma “ideolozik” ek “pa realist”. Azordi kan bann lefe grav globalizasyon kapitalist pe kumans fer ravaz, zot ule ki klas travayer ek dimunn mizer sarye tu fardo-la. Sa li inakseptab!

Bizin enn alokasyon lisansiman Rs2,000 pu tu lisansye Zonn Frans
Enn alokasyon lisansiman pu travayer Zonn Frans li esansyel pu permet travayer lisansye sirviv ziska ki zot gayn enn nuvo lanplwa. Travayer Zonn Frans, sirtu fam travayer, finn kontribye enormeman pu lekonomi pei dan dernye 20-an. Azordi li inzist pu fer travayer Zonn Frans tusel sarye fardo restriktirasyon ki pe derule dan lekonomi mondyal ek pey fre fayit stratezi devlopman klas dirizant. Nu bizin rapel ki guvernman finn donn plizyer konsesyon a patrona Zonn Frans: finn ena politik depresyasyon delibere Rupi, guvernman finn met enn Equity Fund de 1 Milyar rupi pu patrona ek finn met a dispozisyon patrona Rs 800 milyon. Me malgre tu sa, lisansiman pe kontinye par milye. Lalit reklam ki servi enn parti sa fon Rs 800 milyon rupi pu pey enn alokasyon lisansiman spesyal a tu lisansye Zonn Frans, a komanse par travayer Summit Textile ek Leisure Garment. Kifer se zis patrona ki guvernman pe sibvansyone? Eski li pa responsabilite Leta pu osi asir sirvi bann lisansye Zonn Frans? 

Bidze 2003-2004: Bizin kreasyon Lanplwa par Leta limem

Kreasyon lanplwa ti devet priyorite nimero enn dan kad Bidze ki pu prezante Lindi prosin. Se guvernman limem ki bizin kre lanplwa. Bizin remet an kestyon ortodoxi neo-liberal ki prekoniz ki se selman sekter prive ki bizin kre lanplwa. Bizin devlop bann nuvo lantrepriz piblik, su kontrol demokratik, pu kre lanplwa dan kad enn nuvo stratezi devlopman. Li nepli posib pu kontinye fer tu kalite konsesyon a enn klas kapitalist ki pa anmezir kre lanplwa, ki pe delokalize, ki  depli-an-pli ena rekur a mindev semi-esklavazist depi lezot pei e pe selman investi dan sekter kot ena profi vit-vit san kreasyon danplwa, kuma sekter finasye ek spekilatif.

Bizin enn vre sistem alokasyon somaz
Fas a lamonte somaz bizin enn vre sistem alokasyon somaz. Somaz finn depas la bar 10% ek pe kontinye ogmante. Anplis de sa enn gran pursantaz travay kontraktyel, savedir pa travay tut long lane. Nu bizin rapel ki zordi se klas travayer ki esansyelman pey tax. Pre 80% reveni bidzeter sorti depi larzan taxasyon indirek ek selman 20% sorti depi tax direk ki klas kapitalist peye. Alor li normal ki enn proporsyon sa reveni-la repartaze an form alokasyon somaz a tu adilt ki pena travay. Kan ena vre sistem alokasyon somaz, li reprezant enn presyon permanan pu ki kreasyon lanplwa vinn priyorite nimero enn. 

Moris an-plin turbiyon kapitalism mondyal: 
Bizin enn moratwar lor ‘agreement’ WTO

Tu seki Lalit ek bann muvman “alter-mondyalist” ti pe prevwar dan nu batay kont sa form globalizasyon aktyel-la malerezman pe vinn enn realite. Moris zordi anplin turbiyon kapitalism global. Olye rod enn de “derogasyon” isi-laba dan WTO, ubyin rod enn de faver avek George Bush, kuma Minis Cutturee pe fer, Leta Moriysin bizin ena nuvo lapros o-nivo mondyal. Li vital ki Leta Morisyin napa amenn rol oportinis kuma li  abitye amene dan bann linstans internasyonal. Moris ansam ek pei Lafrik bizin anpes tu nuvo “Round” negosyasyon dan WTO ki amenn plis liberalizasyon. Moris dan kad Konferans Ministeryel WTO ki pu ena dan Mexico an Septam sa lane-la, bizin zwenn lavwa ansam avek muvman rezistans mondyal ki pe dimann ki ena moratwar imedyat lor tu agreement lepase WTO pu ki ena enn lodit sosyal dan Lafrik ek lezot pei lemond pu get linpak sa bann agreement-la lor lavi dimunn. E pu gete eski sa bann lakor-la konpatib avek drwa sivil, politik, ekonomik ek sosyal tel ki definir par Deklarasyon Inversel drwa imin ek UN Economic and Social Rights Convenant.  

Lalit fer enn lapel a tu lorganizasyon travayer pu fer kanpayn lor baz sa bann demand imedyat-la. 

